Miri ambjentali b'saħħithom bi kważi 50 fil-mija tal-pjan ta' rkupru Is-Segretarju Parlamentari għall-Fondi Ewropej fl-Uffiċċju tal-Prim Ministru Stefan Zrinzo Azzopardi spjega dwar l-oqsma li fihom se jkunu qegħdin jintefqu l-flus ta' dan il-fond ta' rkupru. Huwa qal li kien qiegħed jistenna li wara li għamlet talba hi stess biex isir dan id-dibattitu smajna biss negattività u nuqqas ta' proposti. Rigward il-fatt li dan il-gvern fassal waħdu dan il-pjan, Zrinzo Azzopardi qal li matul l-aħħar xhur dan il-gvern kien qiegħed jikkonsulta ma' aktar minn 145 entità differenti li nqasmu fi gruppo differenti biex jaraw kif l-aħjar jintefqu l-fondi Ewropej. Zrinzo Azzopardi spjega li dan il-pjan jinkludi l-qasam ambjentali, dak diġitali, dak tal-edukazzjoni, dak tas-saħħa u t-tisħiħ tal-Governanza. Is-Segretarju Parlamentari sostna li dan il-pjan huwa ħolqa minn numru ta' inizjattivi li dan il-gvern ħa fl-interess tal-poplu Malti u Għawdxi kollu biex jiġu ssalvagwardjati l-impjiegi u jitkattru biex il-ġid ikompli jasal għand kulħadd. Pjan ambjentali b'miri ambjentali b'saħħithom bi kważi 50 fil-mija tan-nefqa li se jmorru għal dawn l-għanijiet. Il-ħsieb huwa li jintefqu €189 miljun li hija nefqa sostanzjali li se jkunu qegħdin jindirizzaw il-ħtieġa li jkollna inqas impatt fuq il-klima b'effiċjenza aktar enerġetika. Zrinzo Azzopardi spjega li numru ta' residenzi se jsirilhom xogħol biex iżidu effikaċja enerġetika, sptarijiet pubbliċi jsirilhom proġett biex iżidu fl-effiċjenza, l-istess fi skejjel pubbliċi, bini ta' skola li tkun kważi kollha carbon neutral u investimenti b'enerġija rinovabbli f'toroq, passaġġi u spazji pubbliċi. Is-Segretarju parlamentari tkellem dwar diskussjonijiet biex jinbena moll f'San Pawl il-Baħar biex tiżdied l-effiċjenza fit-trasport fuq il-baħar. Il-gvern se jkun qiegħed jagħmel nefqa biex il-flotta tal-gvern tkun tikkawża anqas emmissjonijiet. Rigward is-settur tas-Saħħa, is-Segretarju Parlamentari qal li konna role model għal pajjiżi oħrajn stati membri fl-UE u pajjiżi oħrajn madwar id-dinja u din hija xi ħaġa pożittiva ferm li jeħtieġ li nibnu fuqha. Skont ir-rakkomandazzjonijiet kien hemm il-ħtieġa li jinbena blood tissue and cell centre li joffri aktar għajnuna b'investiment li jagħti għodod ġodda għall-familji Maltin u Għawdxin. Huwa tkellem dwar l-investiment tad-diġitalizzazzjoni f'servizzi tas-saħħa li għadhom ma ġewx diġitalizzati. Fl-edukazzjoni huwa qal li dan is-settur jinkludi numru ta' sfidi fosthom l-early school leavers u għalhekk jeħtieġ li jkollna moniteraġġ aħjar biex tissolva din il-problema. Spjega li prova ta' dan huwa l-qasam tal-MCAST li ta opportunitajiet ġodda lil bosta studenti biex ikomplu bit-tagħlim tagħhom. Huwa żied jgħid li għall-kuntrarju ta' dan li provat tagħti l-impressjoni l-oppożizzjoni, dan il-pjan għadu mhuwiex ippreżentat lill-Kummissjoni. Huwa temm jgħid li dan huwa pjan mirqum li se jkun qiegħed jagħti triq 'il quddiem lil pajjiżna u li żgur li se jagħmel ġdid lill-poplu Malti u Għawdxi kollu.